Odo, Dei gracia Parisiensis episcopus, et Droco de Merloto, constabularius Francie, omnibus ad quos presens scriptum pervenerit, salutem in Domino. Noverint universi quod, cum dilecti in Christo G. abbas et fratres Pontiniacenses conquesti fuissent quod homines citra aquam de Senein ex parte Autisiodori constituti, ipsis super nemoribus suis que sunt ex altera parte aque ejusdem, injuriosi plurimum existebant, et illustris domina comitissa Veromanduensis ipsius rei inquisitionem nobis et decisionem pariter commisisset; nos, apud Venossam convenientes, hominum qui fuerunt ex utraque parte producti, juramenta recepimus. Ex parte comitisse juraverunt Johannes, vicecomes Laniaci, Evrardus Maallonis, Cristianus, Petrus de Ponte, Guiardus Jocelins, Petrus de Coland, Humbertus Trulled. Ex parte, vero, abbatis et fratrum Pontiniacensium juraverunt Stephanus de Sancta-Porcaria, frater Amauricus, conversus, Ascelinus de Campis, Theobaldus Sesneaus et Radulfus Morellus. Receptis itaque juramentis ipsorum, et testimoniis diligentius intellectis, inspecta etiam carta Willelmi, quondam comitis Nivernensis, que a predictis fratribus fuit nobis exhibita, pronuntiavimus et per rectum diximus quod nullus hominum citra aquam predictam ex parte Autissiodori manentium, nec etiam homines quidam de Venossa qui vocantur Heredes, vel alii, habent usagium in predictis nemoribus eorumdem fratrum, neque in vivo neque in mortue nemore. In cujus rei testimonium, presentem cartam fieri et sigillorum nostrorum fecimus impressione muniri. Actum, anno incarnati Verbi Mº CCº.